سۆلاڤ حەمە غەریب ک لەناو چین هونەری کورد وە سۆلاڤ شەیدا ناسیاگە، لە ساڵ ١٩٨٧ لە شار سلێمانی لەداڵگبویە، و لە ساڵ ١٩٩٤ یەکەم جار دەسکردە کار هونەری، و لە بڕیگ کار سینەمایی بەشداری کرد، جویر (زیانەیل گەل) و (گەڕەک داوڵەیل).
دویای ئەوە جویر سیناریست و دەرهێنەر خوەی ناسان، و بڕیگ فیلم بەرهەم کرد جویر (خو چەوەڕی کەم) و (سووما) و (مایکریفۆن) و (دەنگدان) وەگەر  کارکردنی لە سینەما، شەیدا لە بڕیگ زنجیرەی دراما کار کرد جویر (مژ ئاگر) و (کوڵیگ پڕشنگدارتر) و (کوڵەنجی) و (فچەفچ گوزەشتە) و (کویخا سێوی) ک لەبانیان خەڵاتەیل ناوخوەیی و ناودەوڵەتی وەدەس هاورد، وەگەرد خەڵات خاسترین سیناریۆ لە فیلم (ئەسرەیل) و خەڵات خاسترین ئەکتەر لە فیلم (داوا).
